Adjunkminister rand glo vrou by kuierplek aanArgieffoto Die ANC-vroueliga het Maandag gesê hulle neem kennis van die “ontstellende gerugte” dat Mduduzi Manana, adjunkminister van hoër onderwys, en ŉ vriend van hom glo twee vroue by ŉ nagklub aangerand het. “Die ANC-vroueliga veroordeel geweld teen vroue en die skuldiges moet aan die pen ry. Alhoewel ons die beginsel van ‘onskuldig tot skuldig bewys’ in ag neem, volstaan ons by ons ondersteunning van die slagoffers van geweld,” het Meokgo Matuba, sekretaris-generaal van die ANC-vroueliga, gesê. Mandisa Duma, een van die beweerde slagoffers, het gesê sy het ‘n saak by die Douglasdale-polisiestasie aanhangig gemaak. Die voorval het glo Sondag in die vroeë oggendure by Cubana in Fourways plaasgevind. Die aanranding het glo gevolg op ’n hewige argument oor wie pres. Jacob Zuma in Desember moet opvolg. Die vrou het glo ook vir Manana gay genoem. Matuba het enige iemand met inligting oor die voorval aangemoedig om wetstoepassers by te staan om die saak op te los. Sy het bygevoeg dat die vroueliga hoop op ’n regverdige verhoor, aangesien niemand verhewe is bo die wet nie. Die ANC het ook in ‘n verklaring gesê hulle het met teleurstelling van die aantygings verneem. “Sulke gedrag is onaanvaarbaar en behoort veroordeel te word. Die ANC doen ’n beroep op wetstoepassers om die voorval sonder vrees te ondersoek.”